[pic] | KOMISIJA EVROPSKIH SKUPNOSTI |

Bruselj, 25.4.2008

SEC(2008) 535 konč.

POROČILO KOMISIJE EVROPSKEMU PARLAMENTU IN SVETU

o odhodkih EKJS Sistem zgodnjega opozarjanja št. 1–3/2008

KAZALO

1. Proračunski postopek za leto 2008 za sklad EKJS 3

2. Namenski prejemki za sklad EKJS 4

3. Prihodki, ki izhajajo iz začasnih zneskov za prestrukturiranje (sektor skladkorja) 4

4. Pripombe o izvajanju proračuna sklada EKJS za leto 2008 4

5. Izvrševanje namenskih prejemkov za sklad EKJS 6

6. Izvrševanje prihodkov, ki izhajajo iz začasnih zneskov za prestrukturiranje (sektor skladkorja) 6

7. Izvajanje sklada za prestrukturiranje sladkorne industrije 7

8. Sklepne ugotovitve 7

PRILOGA 1: | EKJS – PRORAčUNSKI POSTOPEK ZA LETO 2008 |

PRILOGA 2: | ZAčASNA PORABA ODOBRENIH PRORAčUNSKIH SREDSTEV SKLADA EKJS DO 31. JANUARJA 2008 |

1. PRORAčUNSKI POSTOPEK ZA LETO 2008 ZA SKLAD EKJS

Proračunski postopek za leto 2008 za Evropski kmetijski jamstveni sklad (EKJS) in ustrezni zneski odobrenih proračunskih sredstev v posameznih stopnjah postopka so predstavljeni v preglednici v Prilogi 1.

Komisija je na začetku maja 2007 sprejela predhodni predlog proračuna (PPP) za Evropski kmetijski jamstveni sklad (EKJS), ki je vseboval odobrene pravice za prevzem obveznosti v višini 42 194,8 milijona EUR in odobrena plačila v višini 42 319,9 milijona EUR. Znesek napovedanih odobrenih proračunskih sredstev je temeljil na oceni razmer na notranjem in zunanjem trgu za različne proizvode, vplivu predloga reforme sektorja sadja in zelenjave ter vplivu stopnje modulacije, ki dosega najvišjo 5-odstotno raven, na neposredne pomoči.

Julija 2007 je Ekonomsko-finančni svet za proračun sprejel predlog proračuna (PP), v katerem je odobrena proračunska sredstva, zahtevana v PPP, zmanjšal za 550 milijonov EUR. Odobrena proračunska sredstva za tržne ukrepe so bila linearno zmanjšana za 350 milijonov EUR, razen pri programih, povezanih s hrano za najbolj ogrožene osebe, brezplačnim razdeljevanjem sadja in zelenjave ter mlekom za šole. Odobrene pravice za potrditev obračunov so bile povečane za 200 milijonov EUR (negativni odhodki). Nasprotno pa je Evropski parlament na prvi obravnavi PPP zavrnil zmanjšanje odobrenih proračunskih sredstev Sveta in jih je celo povečal za približno 30 milijonov EUR, predvsem za tiste programe, ki jih je Svet izvzel iz linearnega zmanjšanja.

Oktobra 2007 je Komisija popravila in posodobila prvotne ocene potreb v PPP na podlagi novosti v kmetijski zakonodaji ter nedavnih gibanj na kmetijskih trgih in menjalnega tečaja euro/dolar in je proračunskemu organu predložila pisni predlog spremembe št. 2/2008. V njem je Komisija zahtevala, naj vse odobrene pravice za prevzem obveznosti skupaj znašajo 40 862,3 milijona EUR, vsa odobrena plačila pa 40 988,5 milijona EUR. V primerjavi s prvotno zahtevanimi proračunskimi sredstvi v PPP je Komisija odobrena proračunska sredstva, zahtevana v pisnem predlogu sprememb za leto 2008, zmanjšala za 1 332,5 milijona EUR.

Proračun za leto 2008 je bil sprejet na plenarnem zasedanju Evropskega parlamenta decembra 2007. Odobrene pravice za prevzem obveznosti proračuna za leto 2008 za ukrepe na kmetijskih trgih in neposredne pomoči (področje politike 05) so znašale 40 562,3 milijona EUR, odobrena plačila pa 40 688,5 milijona EUR. Za področje politike 17 – veterinarski in fitosanitarni ukrepi – so bile predvidene odobrene pravice za prevzem obveznosti v višini 281,7 milijona EUR in odobrena plačila v višini 225,7 milijona EUR. Za področje politike 11 – ribištvo – pa so bile v proračunu za leto 2008 predvidene odobrene pravice za prevzem obveznosti v višini 32,5 milijona EUR in odobrena plačila v višini 31,5 milijona EUR.

Odobrene pravice za prevzem obveznosti proračuna za leto 2008 za EKJS so znašale 40 876,5 milijona EUR, odobrena plačila pa 40 945,6 milijona EUR. Razlika med odobrenimi pravicami za prevzem obveznosti in odobrenimi plačili izhaja iz tega, da Komisija za neposredna plačila, namenjena predvsem za spodbujanje kmetijskih proizvodov, strategijo politike in usklajevalne ukrepe za kmetijstvo ter veterinarske in fitosanitarne ukrepe, uporablja diferencirana sredstva.

2. NAMENSKI PREJEMKI ZA SKLAD EKJS

Na podlagi določb člena 34 nove uredbe o financiranju skupne kmetijske politike (ES) št. 1290/2005 so prihodki, ki izvirajo iz finančnih popravkov na podlagi odločb o potrditvi skladnosti, nepravilnosti in dajatev na mleko, označeni kot namenski prejemki za financiranje odhodkov EKJS. Namenski prejemki se lahko v skladu s temi pravili delno ali v celoti uporabijo za financiranje odhodkov EKJS, če proračunska sredstva, ki jih odobri proračunski organ, ne zadostujejo za financiranje odhodkov držav članic. Če se del teh prihodkov ne porabi, se bo neporabljeni del samodejno prenesel v naslednje proračunsko leto.

Ob pripravi proračuna za leto 2008 so bili ocenjeni ti prihodki za prihodnje proračunsko leto in tudi zneski prihodkov, ki naj bi se predvidoma prenesli iz proračunskega leta 2007 v leto 2008. Ta ocena se je upoštevala, ko je proračunski organ odobril proračunska sredstva za leto 2008. Podrobno:

- prihodki iz izterjav na podlagi potrditve skladnosti so bili ocenjeni na 500 milijonov EUR, prihodki iz nepravilnosti na 80 milijonov EUR, prejemki iz dajatev na mleko pa na 219 milijonov EUR. Znesek namenskih prejemkov, ki naj bi bili predvidoma ustvarjeni v proračunskem letu 2008, je bil ocenjen na 799 milijonov EUR;

- znesek namenskih prejemkov, ki naj bi se predvidoma prenesli iz proračunskega leta 2007 v leto 2008, je bil ocenjen na 1 138 milijonov EUR;

- skupni znesek 1 937 milijonov EUR se je upošteval pri zmanjšanju odobrenih proračunskih sredstev, zahtevanih za operativne sklade za organizacije proizvajalcev v sektorju sadja in zelenjave, za 467 milijonov EUR in pri zmanjšanju odobrenih proračunskih sredstev, zahtevanih za shemo enotnega plačila, za 1 470 milijonov EUR. Za ti shemi je proračunski organ nazadnje odobril proračunska sredstva v višini 105 milijonov EUR in 27 220 milijonov EUR.

3. PRIHODKI, KI IZHAJAJO IZ ZAčASNIH ZNESKOV ZA PRESTRUKTURIRANJE (SEKTOR SKLADKORJA)

Začasni zneski za prestrukturiranje v sektorju sladkorja se obravnavajo kot namenski prejemki za financiranje pomoči pri prestrukturiranju sladkorne industrije in druge pomoči, predvidene v skladu za prestrukturiranje sladkorne industrije. Ti zneski se za vsako tržno leto od leta 2006/2007 do leta 2008/2009 nanašajo na količinske kvote za sladkor, inulinski sirup in izoglukozo, dodeljene izvajalcem v vsaki državi članici, države članice pa jih morajo vplačati v sklad v dveh obrokih, in sicer do 31. marca in 30. novembra vsako leto. Ob pripravi proračuna za leto 2008 so bili ti prihodki za prihodnje proračunsko leto ocenjeni na 2 374 milijonov EUR. Hkrati se je pričakovalo, da se bo znesek v višini 530 milijonov EUR prenesel iz proračunskega leta 2007 v leto 2008.

4. PRIPOMBE O IZVAJANJU PRORAčUNA SKLADA EKJS ZA LETO 2008

Za obdobje od 16. oktobra 2007 do 31. januarja 2008 je v preglednici v Prilogi 2 predstavljena raven dejanskega izvajanja proračuna v primerjavi s sestavo odhodkov na podlagi kazalnika, vzpostavljenega na podlagi določb člena 20 Uredbe Sveta (ES) št. 1290/2005[1].V nadaljevanju je predstavljeno kratko pojasnilo za proračunske člene, ki izkazujejo najpomembnejše razlike med dejansko in pričakovano ravnjo izvajanja proračuna za leto 2008:

4.1. Monetarni dejavniki

V skladu s členom 21 Uredbe (ES) št. 1290/2005 je bil proračun, ki ga je sprejel proračunski organ, pripravljen na podlagi povprečnega paritetnega tečaja za obdobje od julija do septembra 2007, in sicer 1 EUR = 1,37 USD. Pripomniti je treba, da je bil v obdobju od 1. avgusta 2007 do 31. januarja 2008 povprečni paritetni tečaj približno 1 EUR = 1,43 USD, kar je 4,4 % nad tečajem, uporabljenim pri pripravi proračuna za leto 2008.

Pri odhodkih, nastalih v zgoraj navedenem obdobju, je upoštevano gibanje paritetnega tečaja ameriški dolar/euro. Poudariti je treba, da gibanje tega paritetnega tečaja vpliva na določanje izvoznih nadomestil za kmetijske proizvode, predvsem za žita in sladkor.

4.2. Tržni dejavniki

4.2.1. Žita (–55,3 milijona EUR)

Vzrok za preveliko porabo odobrenih proračunskih sredstev v primerjavi z ravnjo kazalnika je pospeševanje prodaje žita iz intervencij skupaj z visoko ravnjo domačih cen, po katerih se te prodaje izvajajo, v primerjavi z nižjo ravnjo cen, ocenjenih ob pripravi proračuna za leto 2008.

4.2.2. Sladkor (–83,8 milijona EUR)

Vzrok za premajhno porabo odobrenih proračunskih sredstev v primerjavi z ravnjo kazalnika so zmanjšane količine izvoženega sladkorja v primerjavi s količinami, ocenjenimi ob pripravi proračuna za leto 2008.

4.2.3. Sadje in zelenjava (+124,8 milijona EUR)

Odhodki v primerjavi z ravnjo kazalnika izkazujejo zgoraj navedeno preveliko porabo na dan 31. januarja 2008.

Opozoriti je treba, da je ta prevelika poraba odobrenih proračunskih sredstev tehnične narave. Prihodki, ocenjeni na 467 milijonov EUR, so bili namenjeni za financiranje odhodkov za operativne sklade za organizacije proizvajalcev v sektorju sadja in zelenjave. Proračunska sredstva za leto 2008, ki jih je proračunski organ zahteval in odobril za ta sektor, teh prihodkov niso vključevala. Zato se sedanji odhodki primerjajo s kazalnikom, ki se uporablja za raven odobrenih proračunskih sredstev, zmanjšanih za namenske prejemke za ta sektor. To je razlog za trenutno preveliko porabo proračunskih sredstev.

Če bi bili namenski prejemki za ta člen upoštevani, bi to pomenilo premajhno porabo v znesku približno –95,1 milijona EUR.

4.2.4. Vino (–111 milijonov EUR)

Vzrok za premajhno porabo odobrenih proračunskih sredstev v primerjavi z ravnjo kazalnika je, da so države članice upočasnile plačevanje pomoči za prestrukturiranje in preobrazbo. V tem trenutku se ta vzorec šteje za začasnega.

4.3. Neposredne pomoči (+3 759,6 milijona EUR)

Odhodki v primerjavi z ravnjo kazalnika kažejo zgoraj navedeno preveliko porabo na dan 31. januarja 2008, ki se nanaša predvsem na ločene neposredne pomoči.

Opozoriti je treba, da je ta prevelika poraba odobrenih proračunskih sredstev tehnične narave. Prihodki, ocenjeni na 1 470 milijonov EUR, so bili namenjeni za financiranje odhodkov za shemo enotnega plačila. Proračunska sredstva za leto 2008, ki jih je proračunski organ zahteval in odobril za to shemo, teh prihodkov niso vključevala. Zato se sedanji odhodki primerjajo s kazalnikom, ki se uporablja za raven odobrenih proračunskih sredstev, zmanjšanih za namenske prejemke za to shemo. To je razlog za trenutno preveliko porabo proračunskih sredstev.

Če bi bili namenski prejemki za ta člen upoštevani, bi to pomenilo preveliko porabo v znesku 2 552,7 milijona EUR.

5. IZVRšEVANJE NAMENSKIH PREJEMKOV ZA SKLAD EKJS

Preglednica v Prilogi 2 prikazuje, da je bilo 31. januarja 2008 zbranih 458,3 milijona EUR namenskih prejemkov. Podrobno:

- izterjave na podlagi potrditve skladnosti so znašale približno 204,9 milijona EUR, do konca proračunskega leta pa se pričakujejo tudi dodatni zneski;

- prejemki iz nepravilnosti so znašali približno 33,3 milijona EUR, do konca proračunskega leta pa se pričakujejo tudi dodatni zneski in

- z dajatvami na mleko je bilo zbranih približno 220,1 milijona EUR, medtem ko je prvotna ocena znašala 219,0 milijona EUR.

V nasprotju s prvotno ocenjenim zneskom 1 138 milijonov EUR je znesek namenskih prejemkov, prenesenih iz leta 2007 v leto 2008, nazadnje znašal 1 159,5 milijona EUR.

6. IZVRšEVANJE PRIHODKOV, KI IZHAJAJO IZ ZAčASNIH ZNESKOV ZA PRESTRUKTURIRANJE (SEKTOR SKLADKORJA)

Novembra 2007 so države članice plačale drugi obrok začasnih zneskov za prestrukturiranje za tržno leto 2006/2007, ki je znašal približno 858,1 milijona EUR.

V nasprotju s prvotno ocenjenim zneskom 530 milijonov EUR je znesek namenskih prejemkov, prenesenih iz leta 2007 v leto 2008, nazadnje znašal 735,8 milijona EUR.

7. IZVAJANJE SKLADA ZA PRESTRUKTURIRANJE SLADKORNE INDUSTRIJE

Konec januarja so države članice plačale približno 1,3 milijona EUR za pomoč prestrukturirani sladkorni industriji, pomoč za diverzifikacijo in pomoč za rafiniranje sladkorja.

8. SKLEPNE UGOTOVITVE

Poraba odobrenih proračunskih sredstev sklada EKJS za povračilo odhodkov držav članic od 16. oktobra 2007 do 31. januarja 2008 za tržne ukrepe in neposredne pomoči je znašala 30 696 milijonov EUR, to pomeni preveliko porabo odobrenih proračunskih sredstev v višini približno 3 578,5 milijona EUR. Prevelika poraba se lahko pripiše predvsem ločenim neposrednim pomočem in zlasti shemi enotnega plačila. Zdaj se na podlagi pripomb v točkah 4.2 in 4.3 zgoraj zdi, da je prevelika poraba začasna in da je tveganje, da sedanja odobrena proračunska sredstva ne bodo zadostovala za financiranje odhodkov, ki so jih prijavile države članice, minimalno.

[pic]

[pic]

[1] UL L 209, 11.8.2005, str. 1. Uredba, kakor je bila nazadnje spremenjena z Uredbo (ES) št. 320/2006 (UL L 58, 28.2.2006, str. 42).